Lone Møller (S), 2004-01-22:
Jeg vil gerne starte med at takke specielt medforslagsstillerne for den positive opbakning, der har været til forslaget.
Det er åbenbart stadig svært at trænge igennem til dem, der ikke er enige i forslaget, med, at det her forslag ikke er en løsning på alle problemerne.
Forslaget er ment som en del af en bred vifte af tilbud.
Jeg vil meget gerne give tilsagn til SF og også til fru Tove Videbæk om, at vi, hvis vi eventuelt genfremsætter det, fordi vi ikke kan få det her forslag vedtaget, udvider forslaget til også at omhandle andre grupper.
Det skal ikke være det, det kommer an på.
Vi har nok i Socialdemokratiet haft den opfattelse, at vi ikke med et forslag kan løse alle problemerne på en gang.
Derfor har vi så taget hul på et område.
Der er jo ikke nogen, der er imod, at vi gør noget.
Man mener bare ikke, at det her lige er det rigtige.
Men det kunne jo godt være, at vi måske skulle sætte os for at prøve at få lavet en ordentlig evaluering af, hvad der er af tilbud i dag.
Vi hørte, at fru Birthe Skaarup kendte til mange, mange tilbud, og jeg har da også erfaring med, at nogle kommuner betaler for behandling, at staten giver tilskud til noget, men der er vist ingen af os her inklusive ministeren, som heroppefra kan komme med et reelt bud på, hvad der virker, og hvad der ikke virker.
Derfor kan det jo være lidt deprimerende at høre dem, som ikke kan støtte forslaget, være helt enige om, at det her nok ikke virker godt nok.
Det kunne være, at vi måske skulle lave et beslutningsforslag om, at vi skal have evalueret, hvordan det ser ud.
Der er i hvert fald ingen tvivl om, at de få rapporter, der er lavet i forbindelse med diætistvejledning, er særdeles positive, både dem, der ligger i privatkonsultationer, og dem, der er lavet i samarbejdet med sygehusvæsenet.
Så var fru Birthe Skaarup meget inde på, at det her skulle lægerne selv klare, men som fru Birthe Skaarup vel har læst i forslaget, så støtter Lægeforeningen også, at de skal have mulighed for i meget større udstrækning at kunne henvise til diætistbehandling.
Så der er nok nogle læger, der måske er klar over, at de ikke kan klare det her selv.
Det kan undre mig, for det fremgår jo meget klart i den nationale handlingsplan, at man anbefaler at optimere behandlingen hos kliniske diætister. Hvis vi skal følge den handlingsplan og lytte til nogle af de eksperter, der har siddet og arbejdet med det, er det måske fornuftigt, at vi går i gang. Jeg tror ikke på, at vi løser alle problemer med det her forslag.
Men jeg tror, at det er en del af en bred vifte, der nødvendigvis skal til, for at vi overhovedet kan få knækket denne her fedmeepidemi, som er godt på vej, hvad alle erkender, men som jeg oplever at en meget stor del af det her Folketing simpelt lukker øjnene for og siger: Det er ikke vores problem, det er personernes eget problem.
Vi får det lige i nakken i løbet af ganske få år, og det kommer til at koste væsentlig mere end bare de 15 mio. kr., som vi har foreslået som betaling for en del af en behandling.
Så jeg vil fortsætte med i udvalget at forsøge at samle et flertal, og jeg kan også garantere for, at det ikke er sidste gang, at det her forslag ser dagens lys i Folketingssalen.
Måske bliver det i en anden udformning, men jeg tror på, at man også kan få en god folkelig opbakning til det.
Og jeg har jo set med denne her regering, at hvis der er stor befolkningsmodstand mod et forslag, så trækker man det tilbage igen.
Jeg tænker lidt på dagpengeforslaget.
Så det kan jeg kun håbe.